เข้มงวดติดตามประชาชนลักลอบเผาในพื้นที่โล่งแจ้ง ป้องกันกันปัญหาหมอกควันและไฟป่า
นายอรรถพล เจริญชันษา อธิบดีกรมควบคุมมลพิษ  กล่าวว่า ขณะนี้กรมควบคุมมลพิษ เดินหน้าประชาสัมพันธ์สร้างความเข้าใจให้กับประชาชนในพื้นที่ไม่ให้เผาในพื้นที่โล่ง โดยเฉพาะในพื้นที่ภาคเหนือที่เตรียมพื้นที่เพาะปลูกพืชไร่ มีความจำเป็นทำกิจกรรมทางการเกษตร จึงได้ประกาศในพื้นที่ 11 จังหวัดภาคเหนือ เป็นพื้นที่ห้ามเผา เพื่อป้องกันกันปัญหาหมอกควันและไฟป่า ซึ่งต้องได้รับอนุญาตก่อนทุกครั้ง หากฝ่าฝืนจะถูกดำเนิคดีตามกฎหมายทั้งจำและปรับ และผลจากการประชาสัมพันธ์สร้างความเข้าใจซึ่งก็ได้รับความร่วมมือจากประชาชนในพื้นที่เป็นอย่างดีส่งผลให้ปริมาณการเผาในพื้นที่โล่งแจ้งลดลงถึงร้อยละ 60 เมื่อเทียบกับปีที่ผ่านมา แต่ยังต้องเฝ้าระวังอย่างต่อเนื่องไปจนถึงกลางเดือนเมษายนนี้ เนื่องจากยังมีประชาชนบางกลุ่มลักลอบเข้าไปเผาในพื้นที่ป่า อธิบดีกรมควบคุมมลพิษ  กล่าวยอมรับว่า ยังมีพื้นที่ส่วนที่ไม่สามารถควบคุมค่าฝุ่นควันได้เนื่องจากได้รับอิทธิพลจากประเทศเพื่อนบ้านทั้งฝั่งตะวันออกและฝั่งตะวันตก เช่นที่จังหวัดแม่ฮ่องสอน ลำปาง รวมถึงภาคเหนือตอนล่าง ที่ค่า PM 2.5 ยังน่าเป็นห่วง ซึ่งได้รับผลกระทบจากประเทศเมียนมา แต่ก็ได้มีการประสานความร่วมมือระหว่างประเทศควบคู่กับฝ่ายมั่นคง